text: Kirk Kapital køber sig ind i trailer-koncernen PNO
  05 januar 2015 kl. 09.58
  Investeringsselskabet Kirk Kapital køber 48 procent af aktierne i Nordens største trailervirksomhed PNO, der har hjemsted i Horsens.
  PNO Holding A/S er med 10.000 lastbil-trailere Nordens største virksomhed inden for udlejning, salg og service af anhængere til transportbranchen. 
  PNO er en familieejet virksomhed, som i disse år gennemfører et planlagt generationsskifte. I 2013 var PNO?s omsætning på omkring 600 millioner kroner. Parterne ønsker ikke at oplyse salgsprisen.
  Investeringsselskabet Kirk Kapital blev etableret i 2007 af Gunhild Kirk Johansen og hendes tre sønner og har hjemsted i Vejle. Kirk Kapital opstod efter, at LEGO-familierne Kirk Kristiansen og Kirk Johansen samme år delte familieformuen i to dele ved en spaltning af deres fælles pengetank Kirkbi.
  